Eesti venelastel on aeg väljendada oma arvamust – Propastop
27.02.2022
Kõige tõhusam võimalus Ukraina sõja lõpetamiseks on Venemaa avalikkuse mõju Kremlile. Kui venelased avaldavad piisavalt suurt survet oma riigi juhtkonnale, siis on lootust verevalamine lõpetada, kas siis korralduse kaudu rünnak katkestada või siis kaudsemalt, Kremli isevalitseja langemisega. Selle sõja saavad kõige kiiremini peatada venelased.
Venemaalased on oma arvamust välja ütlema hakanud. Protestid Venemaal toimuvad alates rünnaku esimesest päevast. Sõja peatamist on nõudnud ka arvukad Vene avalikkuse ja eliidi esindajad. Need inimesed suudavad oma arvamuse välja öelda hoolimata sellest, et nende jaoks on sõjavastaste seisukohtade avaldamine ohtlik vabadusele, karjäärile ja küllap ka elule.
Selle taustal on kummaline näha, kuivõrd kidakeelsed on Eesti venelased olnud oma vastuseisu väljendamises sõjale. Tundub, et ei mõisteta seda moraalset jõudu, mida kujutab endast selgelt välja öeldud seisukoht. Ometi oleks eestivenelaste hoiaku näitamises suur mõju olukorrale sealpool idapiiri ja ka Ukrainas.
Eesti inforuumis võib tunduda enesestmõistetav, et paljud eestivenelased toetavad Ukrainat ja on sõja vastu. Meie siin kõik teame seda. Kuid Venemaal ei teata. On väga tähtis selle hoiaku ühemõtteline väljendamine. Selleks sobib nii selge seisukohavõtt sotsiaalmeediakontol, avalik ülesastumine meedias,  aga miks mitte ka venelaste allkirjade kogumise aktsioonile üleskutsega sõda lõpetada.
Tegelikult tuleb minna sõjavastasusest kaugemale. Sest verevalamise vastu olla on lihtne, keerulisem on võtta seisukoht selle korraldaja suhtes. Venelaste seisukohavõtu tegelik sisu peaks puudutama Putinit. Demonstreerimine, et venelased ei toeta Putinit ja Kremli režiimi, sest nende valla päästetud kuritegelik sõda on lubamatu. Küllap võib seda olla keeruline teha, eriti, kui oled tundnud varem poolehoidu rahvuskaaslaste riigi vastu. Vahest peljatakse ka eriarvamusi oma lähedastega. Kuid nüüd on aeg rääkida. Nagu ütles kaitseuuringute keskuse juht Dmitri Teperik ETV+ eetris antud intervjuus, aeg on selgeks mõelda oma moraalne seisukoht toimuva suhtes.
President Alar Karis ütles Vabaduse väljakul meeleavaldusel, et  vene rahvas ei ole seda sõda tahtnud, et selle on algatanud Venemaa juhtkond. Venelastel on moraalne kohustus neid sõnu kinnitada. Propastop teeb üleskutse Eesti vene kultuurieliidile, sportlastele, poliitikutele, arvamusavaldajatele, tavalistele inimestele võtta selgelt sõna sõja ja Putini suhtes. Kui sa ei leia head kanalit, siis kirjuta kasvõi kommentaaridesse Propastopi Facebooki postituse juures.
Pilt: kuvatõmmis ETV ülekandest 26. veebruaril 2022 Vabaduse väljakul toimunud meeleavaldusest Ukraina toetuseks.